CELEX: 22005D0248
Language: hu
Date: 2004-06-22 00:00:00
Title: 2005/248/EK: A Közösségi–Svájci Belföldi Szállítási Bizottság 1/2004 határozata (2004. június 22.) a Svájc által 2005. január 1-jétől a Lötschberg bázisalagút megnyitásáig, de legkésőbb 2008. január 1-jéig alkalmazandó használatidíj-rendszer megállapításáról

22.3.2005   
            
            
               HU
            
            
               Az Európai Unió Hivatalos Lapja
            
            
               L 75/58
            
         
      A KÖZÖSSÉGI–SVÁJCI BELFÖLDI SZÁLLÍTÁSI BIZOTTSÁG 1/2004 HATÁROZATA
   
   (2004. június 22.)
   a Svájc által 2005. január 1-jétől a Lötschberg bázisalagút megnyitásáig, de legkésőbb 2008. január 1-jéig alkalmazandó használatidíj-rendszer megállapításáról
   (2005/248/EK)
   A BIZOTTSÁG,
   tekintettel az Európai Közösség és a Svájci Államszövetség között létrejött, a vasúti és közúti áru- és személyszállításról szóló megállapodásra és különösen annak 51. cikke (2) bekezdésére,
   mivel:
   
               (1)
            
            
               A 40. cikknek megfelelően Svájc 2001. január 1-jétől úthasználati járműadót vezetett be (teljesítményfüggő nehéztehergépjármű-forgalmi adó). A 2005. január 1-jétől alkalmazandó díjakat három kibocsátásiszabvány-kategória (EURO) szerint kell megállapítani és megkülönböztetni.
            
         
               (2)
            
            
               Ennek érdekében a megállapodás megszabja a díjak súlyozott átlagát, a legnagyobb szennyezést okozó járműkategória legmagasabb díját, valamint a kategóriák közötti legnagyobb különbséget.
            
         
               (3)
            
            
               A súlyozásokat EURO-szabvány-kategóriánként a Svájcban üzemelő járművek száma alapján kell meghatározni. A vegyes bizottság megvizsgálja az erre vonatkozó számlálást, és a súlyozások alapján meghatározza a három kategória díját.
            
         
               (4)
            
            
               A vegyesbizottság megvizsgálta a Svájc által a rendelkezésére bocsátott számlálásokat.
            
         
               (5)
            
            
               A vegyesbizottságnak meg kell határoznia a súlyozást, az EURO-szabványkategóriáknak a három díjkategória közötti felosztását és a három kategóriára vonatkozó díjak összegét.
            
         
               (6)
            
            
               A záróokmányban Svájc kijelenti, hogy az alkalmazandó díjakat az első alapalagút megnyitásának dátumáig vagy legkésőbb 2008. január 1-ig, a megállapodásban előírt legnagyobb összeg alatti szinten határozza meg. Ezért e határozat hatályát célszerű erre az időszakra korlátozni,
            
         A KÖVETKEZŐKÉPPEN HATÁROZOTT:
   1. cikk
   A 3,5 tonna össztömeget meghaladó járművek által 2003. december, 2004. január és február hónapokban Svájc területén megtett kilométerek számából 9,79 százalékot az EURO szabványoknak nem megfelelő kategóriába tartozó járművek; 8,47 százalékot az EURO I. szabványnak megfelelő kategóriába tartozó járművek; 41,09 százalékot az EURO II. szabványnak megfelelő kategóriába tartozó járművek; valamint 40,65 százalékot az EURO III. szabványnak megfelelő kategóriába tartozó járművek tettek meg.
   2. cikk
   A teljesítményfüggő gépjármű-forgalmi adó az olyan járművek esetében, amelyek teljes tényleges össztömege megrakott állapotban nem haladja meg a 40 tonnát, és legfeljebb 300 km-t tesznek meg,
   
               —
            
            
               346 svájci frank az első díjkategória esetében,
            
         
               —
            
            
               302 svájci frank a második díjkategória esetében,
            
         
               —
            
            
               258 svájci frank a harmadik díjkategória esetében.
            
         3. cikk
   Az első díjkategóriát az EURO I. kibocsátási szabványnak megfelelő járművekre, valamint az EURO I. szabvány hatálybalépését megelőzően forgalomba bocsátott összes járműre kell alkalmazni. A második díjkategóriát az EURO II. kibocsátási szabványnak megfelelő járművekre kell alkalmazni. A harmadik díjkategóriát az EURO III., EURO IV., és EURO V. kibocsátási szabványoknak megfelelő járművekre kell alkalmazni.
   4. cikk
   Ez a határozat 2005. január 1-jén lép hatályba.
   
      Kelt Bernben, 2004. június 22-én.
      
         
            a Svájci Államszövetség nevében
         
         
            az elnök
         
         Max FRIEDLI
         
      
      
         
            Az Európai Közösség nevében
         
         
            a küldöttség vezetője
         
         Heinz HILBRECHT